**Informatīvais ziņojums**

**par ēkas Latviešu strēlnieku laukumā 1, Rīgā, rekonstrukcijas un piebūves (Nākotnes nama) būvniecības darbu izpildes gaitu un priekšlikumi par turpmāko Padomju okupācijas upuru piemiņas memoriāla būvniecības īstenošanu**

Informatīvais ziņojums par ēkas Latviešu strēlnieku laukumā 1, Rīgā (nekustamā īpašuma kadastra Nr.0100 001 0095), rekonstrukcijas un piebūves (Nākotnes nama) būvniecības darbu izpildes gaitu un priekšlikumi par turpmāko Padomju okupācijas upuru piemiņas memoriāla būvniecības īstenošanu (turpmāk – Informatīvais ziņojums), ir sagatavots izpildot Ministru kabineta 2011.gada 8.jūlija rīkojuma Nr.307 „Par finansējuma piešķiršanu Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveides izdevumu segšanai” 3.2.1.apakšpunktā uzdoto - *līdz 2014.gada 1.augustam iesniegt Ministru kabinetā informatīvo ziņojumu par ēkas Latviešu strēlnieku laukumā 1, Rīgā (nekustamā īpašuma kadastra Nr. 0100 001 0095), rekonstrukcijas un piebūves (Nākotnes nama) būvniecības darbu izpildes gaitu un priekšlikumus par turpmāko Padomju okupācijas upuru piemiņas memoriāla būvniecības īstenošanu. Ja priekšlikumi Padomju okupācijas upuru piemiņas memoriāla būvniecības īstenošanai paredz papildu finansējumu, jautājumu par papildu finansējuma piešķiršanu izskatīt Ministru kabinetā, sagatavojot likumprojektu par vidēja termiņa budžeta ietvaru un likumprojektu par valsts budžetu kārtējam gadam, kopā ar visu ministriju un citu centrālo valsts iestāžu jauno politikas iniciatīvu pieprasījumiem*.

**1. Tiesiskā situācija.**

Deklarācijā par L.Straujumas vadītā Ministru kabineta iecerēto darbību īstenošanai dotā uzdevuma „Kultūras nozarē dotā uzdevuma izpildē valdības rīcības plānā paredzēts rīcības pasākums, kurā prioritāte būs latviskās kultūrvides un identitātes stiprināšana, Latvijas daudzveidīgā kultūras mantojuma saglabāšana un bagātināšana ar jaunām laikmetīgām vērtībām mākslā un literatūrā” izpildei Valdības rīcības plānā paredzēts rīcības pasākums turpināt Padomju okupācijas upuru piemiņas memoriāla kompleksa izveidi Latviešu Strēlnieku laukumā 1, Rīgā.

Latvijas Okupācijas muzeja ēkas Latviešu Strēlnieku laukumā 1, Rīgā, rekonstrukcija arī ir atbalstīta ar Ministru kabineta 2006.gada 16.maija rīkojumu Nr.347 atbalstītajā programmā „Mantojums – 2018. Kultūras infrastruktūras uzlabošanas programma 2006.-2018.gadam”. Programmas izpildes ietvaros ar Ministru kabineta 2007.gada 17.maija rīkojumu Nr.286 „Par Latvijas Okupācijas muzeja ēkas Rīgā, Latviešu strēlnieku laukumā 1, rekonstrukciju” doti uzdevumi valsts akciju sabiedrībai „Valsts nekustamie īpašumi” (turpmāk – VNĪ) izstrādāt rekonstrukcijas tehnisko projektu un rekonstruēt Latvijas Okupācijas muzeja ēku.

Starp Aizsardzības ministriju, Kultūras ministriju, VNĪ un Rīgas pilsētas pašvaldību 2008.gada 20.jūnijā ir noslēgts Līgums par Padomju okupācijas upuru piemiņas memoriāla Rīgā, Latviešu strēlnieku laukumā 1, projektēšanas un būvniecības darbiem, ar ko puses apņemas savstarpēji sadarboties, piešķirt finansējumu un saskaņoti rīkoties, lai nodrošinātu Padomju okupācijas upuru piemiņas memoriāla „Vēstures taktila” projektēšanas un būvniecības darbus. Līgumā Rīgas dome cita starpā ir apņēmusies pēc memoriāla nodošanas ekspluatācijā pieņemt to Rīgas domes apsaimniekošanā, sastādot atsevišķu vienošanos starp Rīgas domi un VNĪ. Lai uzsāktu memoriāla apsaimniekošanu nekavējoties pēc tā nodošanas ekspluatācijā, jau būvniecības darbu īstenošanas laikā nepieciešams ar Rīgas pilsētas pašvaldību noslēgt vienošanos par memoriāla turpmākas apsaimniekošanas nosacījumiem.

Ministru kabinets 2009.gada 30.jūnijā ir izdevis rīkojumu Nr.435 „Par finanšu līdzekļu piešķiršanu Padomju okupācijas upuru piemiņas memoriāla kompleksam Rīgā, Latviešu Strēlnieku laukumā”, ar ko ir dots uzdevums VNĪ nodrošināt Padomju okupācijas upuru piemiņas memoriāla kompleksa – Latvijas Okupācijas muzeja ēkas – rekonstrukcijas un Padomju okupācijas upuru piemiņas memoriāla būvprojektēšanas sagatavošanu un būvprojektu izstrādi.

Rīgas dome 2009.gada 12.maijā pieņēma lēmumu Nr.5127 (prot.Nr.126, 49.§) „Par Rīgas pilsētas pašvaldībai piederoša zemesgabala Rīgā, Grēcinieku ielā, 11.novembra krastmalā, Kaļķu ielā, daļas (kadastra apzīmējums 0100 001 0108 8004) nodošanu patapinājumā”, ar ko nolemts nodot patapinājumā valstij Finanšu ministrijas personā Padomju okupācijas upuru piemiņas memoriāla „Vēstures taktila” būvniecības procesa realizācijai līdz memoriāla nodošanai ekspluatācijā zemesgabalu Rīgā, Grēcinieku ielā (kadastra apzīmējums 0100 001 0108 8004, zemesgabals reģistrēts Valsts zemes dienesta Nekustamā īpašuma valsts kadastra informācijas sistēmā saskaņā ar piesaistāmā zemesgabala plānā „Padomju okupācijas upuru piemiņas memoriāls” izdalītā zemesgabala robežām un ir Rīgas pilsētas pašvaldībai piederošā zemesgabala ar kadastra Nr.0100 001 0108 daļa) ar plānoto platību 690 m². Tā kā, ņemot vērā ekonomisko situāciju valstī, 2009.gadā Padomju okupācijas upuru piemiņas memoriāla būvprojekta izstrāde tika apturēta un lai neradītu papildus izmaksas sakarā ar zemes vienības pārvaldīšanu, tad netika turpinātas arī sarunas pie patapinājuma līguma noslēgšanas. Atsākot būvprojekta izstrādi, līdz būvprojekta izstrādes pabeigšanai saskaņā ar Būvniecības likuma 3.panta pirmo daļu ir nepieciešams noslēgt līgumu ar Rīgas pilsētas pašvaldību.

Piebilstam, ka pati muzeja ēka un zeme Latviešu strēlnieku laukumā 1, Rīgā (nekustamā īpašuma kadastra Nr.0100 001 0095) ir valsts īpašums Finanšu ministrijas personā.

Ministru kabinets 2010.gada 8.oktobrī ir izdevis rīkojumu Nr.596 „Par Koncepciju par Padomju okupācijas upuru piemiņas memoriāla kompleksa izveidošanu Latviešu strēlnieku laukumā, Rīgā” ar kuru ir atbalstīts Koncepcijā ietvertais risinājuma 3.variants, proti, Memoriāla un Nākotnes nama īstenošana tiek uz noteiktu terminētu laiku atlikta, bet tiek veikti neatliekamie rekonstrukcijas un remonta darbi Okupācijas muzeja darbības nodrošināšanai. Kā arī Kultūras ministrijai dots uzdevums izvērtēt optimālākos būvniecības darbu finansēšanas modeļus un iesniegt noteiktā kārtībā Ministru kabinetā tiesību akta projektu ar priekšlikumiem par turpmāko rīcību Padomju okupācijas upuru piemiņas memoriāla kompleksa izveidošanai Latviešu strēlnieku laukumā, Rīgā.

Ministru kabineta 2011.gada 8.jūlija rīkojuma Nr.307 „Par finansējuma piešķiršanu Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveides izdevumu segšanai” (ar Ministru kabineta 13.11.2013. grozījumiem Nr.549) 3.punkts dod uzdevumu Finanšu ministrijai (valsts akciju sabiedrībai "Valsts nekustamie īpašumi") Padomju okupācijas upuru piemiņas memoriāla kompleksa būvniecību īstenot divās būvniecības kārtās:

* I kārtas ietvaros nodrošināt ēkas Latviešu strēlnieku laukumā 1, Rīgā (nekustamā īpašuma kadastra Nr. 0100 001 0095), rekonstrukcijas un piebūves (Nākotnes nama) būvniecības darbu pabeigšanu līdz 2015.gada 1.aprīlim;
* II kārtas ietvaros:

- līdz 2014.gada 1.augustam iesniegt Ministru kabinetā informatīvo ziņojumu par ēkas Latviešu strēlnieku laukumā 1, Rīgā (nekustamā īpašuma kadastra Nr. 0100 001 0095), rekonstrukcijas un piebūves (Nākotnes nama) būvniecības darbu izpildes gaitu un priekšlikumus par turpmāko Padomju okupācijas upuru piemiņas memoriāla būvniecības īstenošanu. Ja priekšlikumi Padomju okupācijas upuru piemiņas memoriāla būvniecības īstenošanai paredz papildu finansējumu, jautājumu par papildu finansējuma piešķiršanu izskatīt Ministru kabinetā, sagatavojot likumprojektu par vidēja termiņa budžeta ietvaru un likumprojektu par valsts budžetu kārtējam gadam, kopā ar visu ministriju un citu centrālo valsts iestāžu jauno politikas iniciatīvu pieprasījumiem

- pēc būvniecības I kārtas īstenošanas un augstāk minētā informatīvā ziņojuma iesniegšanas izskatīšanai Ministru kabinetā nodrošināt Padomju okupācijas upuru piemiņas memoriāla Latviešu strēlnieku laukumā, Rīgā, būvniecības tehniskā projekta dokumentācijas izstrādi (dokumentācija saskaņojama ar Kultūras ministriju) un būvniecības darbu pabeigšanu līdz 2017.gada 1.jūlijam.

**2. Būvniecības I kārta**

Starp VNĪ un sabiedrību ar ierobežotu atbildību „Būvprojektu Vadība” (turpmāk – SIA „Būvprojektu Vadība”) 2013.gada 1.martā tika noslēgts Līgums Nr.21-13-10/402 (turpmāk – Līgums Nr.21-13-10/402) par projektēšanas un autoruzraudzības darbu veikšanu, ar ko VNĪ kā pasūtītājs ir uzdevusi un SIA „Būvprojektu Vadība” ir apņēmusies veikt Latvijas Okupācijas muzeja ēkas Latviešu Strēlnieku laukumā 1, Rīgā rekonstrukcijas un būvniecības tehniskā projekta dokumentācijas izstrādi un saskaņošanu, kā arī akceptēšanu būvvaldē un autoruzraudzību.

Ņemot vērā, ka tika anulēti RPA „Rīgas Gaisma” tehniskie noteikumi Nr.58/13 un 20.09.2013. RPA „Rīgas Gaisma” ir izdevusi jaunus tehniskos noteikumus Nr.64/2013 par Grēcinieku ielās apgaismojuma tīklu izstrādi ielas sarkanajās līnijās un, ņemot vērā, ka slodzes izmaiņu realizēšanai AS „Sadales tīkls” 25.10.2013. ir izdevis jaunus Elektroietaišu ierīkošanas tehniskos noteikumus (projektēšanas uzdevums), bija nepieciešams veikt izmaiņas sākotnēji apstiprinātajā projektēšanas uzdevumā. Starp VNĪ un SIA „Būvprojektu Vadība” 2013.gada 30.oktobrī tika noslēgta Vienošanās Nr.1 pie Līguma Nr.21-13-10/402 par projektēšanas un autoruzraudzības darbu veikšanu. Ar minēto Vienošanos SIA „Būvprojektu Vadība” apņemas veikt papildus projektēšanas darbus saskaņā ar RPA „Rīgas Gaisma” 20.09.2013. izdotajiem tehniskajiem noteikumiem Nr.64/2013 un AS „Sadales tīkls” 25.10.2013. izdotajiem Elektroietaišu ierīkošanas tehniskajiem noteikumiem. Ar minēto Vienošanos SIA „Būvprojektu Vadība” apņēmās nodot VNĪ būvvaldē akceptētu Tehnisko projektu līdz 2014.gada 20.janvārim.

SIA „Būvprojektu Vadība” būvvaldē akceptētu Tehnisko projektu līdz noteiktajam datumam netika iesniegusi. Līguma Nr.21-13-10/402 8.2.punkts paredz, ka VNĪ ir tiesības vienpusēji pirms termiņa izbeigt attiecīgo līgumu, rakstiski par to paziņojot SIA „Būvprojektu Vadība”, ja tā savas vainas dēļ kavē kādu no Darbu izpildes kalendārajā grafikā minētajiem termiņiem vairāk par 30 dienām. Pamatojoties uz minēto Līguma Nr.21-13-10/402 8.2.punktu, VNĪ 2014.gada 5.martā ir nosūtījusi SIA „Būvprojektu Vadība” vēstuli Nr.7-1/3147, kurā informē, ka VNĪ no SIA „Būvprojektu Vadība” nav saņēmusi būvvaldē akceptētu Tehnisko projektu, kas ir uzskatāms par Līguma Nr.21-13-10/402 saistību izpildes pārkāpumu. VNĪ 2014.gada 5.marta vēstulē Nr.7-1/3147 jau ir brīdinājusi un 2014.gada 11.aprīļa vēstulē Nr.7-1/5385 paziņo, ka ar 2014.gada 21.martu VNĪ vienpusēji ir atkāpusies no Līguma Nr.21-13-10/402 un 2013.gada 30.oktobrī noslēgtās Vienošanās Nr.1 pie minētā Līguma Nr.21-13-10/402.

SIA „Būvprojektu Vadība” 2013.gada 5.aprīlī bija noslēgusi Līgumu Nr.110R-13/L3 ar sabiedrību ar ierobežotu atbildību „5.IELA” (turpmāk – SIA „5.IELA”), ar kuru pēdējā apņēmās veikt Latvijas Okupācijas muzeja ēkas Latviešu strēlnieku laukumā 1, Rīgā, rekonstrukcijas un būvniecības tehniskā projekta dokumentācijas izstrādi un autoruzraudzību tehniskā projekta daļām: Arhitektūras daļa; Tehnoloģijas daļa; Ugunsdrošības pasākumu pārskata daļa; Ekspertīze, Izpildītāja izstrādātajām tehniskā projekta daļām; kā arī veikt autoruzraudzību no būvdarbu uzsākšanas dienas līdz objekta pieņemšanai ekspluatācijā, kā arī veikto būvdarbu garantijas laikā. SIA „5.IELA” ir izstrādājusi un VNĪ ir saskaņojusi tehniskā projekta Arhitektūras daļu, Tehnoloģijas daļu un Ugunsdrošības pasākumu pārskata daļu.

Ņemot vērā, ka SIA „5.IELA” ir izstrādājusi ne mazāk kā piecdesmit procentus no kopējā projekta sastāva, kā arī to, ka SIA „5.IELA” ir paudusi gatavību pabeigt tehniskā projekta izstrādi un saskaņošanu būvvaldē, starp VNĪ un SIA „5.IELA” 2014.gada 18.jūlijā ir noslēgts līgums Nr.4-2-14-10/1719 par tehniskā projekta izstrādi un autoruzraudzības veikšanu, kas paredz Latvijas Okupācijas muzeja, kas atrodas Latviešu strēlnieku laukumā 1, Rīgā, rekonstrukcijas darbu un piebūves tehniskā projekta izstrādi un autoruzraudzības veikšanu. Līgums paredz nodot VNĪ Tehnisko projektu, par kuru saņemts pozitīvs ekspertīzes slēdziens un kurš akceptēts Būvvaldē, ne vēlāk kā līdz 2014.gada 31.oktobrim.

**3. Būvniecības II kārta**

2007.gada 16.novembrī noslēdzās Kultūras ministrijas organizētais metu konkurss (ID Nr.KM/2007/5) „Padomju okupācijas upuru piemiņas memoriāls”, kurā starp 55 iesniegtiem darbiem uzvarējis darbs „Vēsturiskā taktila”, kuru izstrādāja fizisku personu apvienība (māklinieks K.Ģelzis, arhitekte I.Miķelsone, V.Johansons).

2008.gadā VNĪ organizēja sarunu procedūru (ID Nr. VNĪ/2008/04/SP-7) ar metu konkursa uzvarējušā meta autoriem (K.Ģelzi, I.Miķelsoni, V.Johansonu). Lai varētu turpināt sarunas par meta realizāciju, daļa no metu autoriem nodibināja sabiedrību ar ierobežotu atbildību „Taktila” (turpmāk – SIA „Taktila”).

Pamatojoties uz sarunu procedūras rezultātiem, starp VNĪ un SIA „Taktila” 2008.gada 9.oktobrī noslēgts Līgums Nr. 09-08/201 „Par Padomju okupācijas upuru piemiņas Memoriāla būvprojekta izstrādi” par skiču un tehniskā projekta izstrādi.

Izstrādātais Padomju okupācijas upuru piemiņas Memoriāla skiču projekts tika saskaņots Rīgas pilsētas būvvaldē 2009.gada 7.aprīlī.

Ņemot vērā ekonomisko situāciju valstī pie 09.10.2008. Līguma Nr. 09-08/201 noslēgta Vienošanās Nr.2 (29.06.2009.) par būvprojekta izstrādes apturēšanu uz laiku. Rīgas pilsētas būvvaldē 2009.gada 7.aprīlī saskaņotā Padomju okupācijas upuru piemiņas Memoriāla skiču projekta derīguma termiņš ir beidzies. Līdz ar to, lai atsāktu darbu būs jāveic nepieciešamās darbības, lai skiču projekts tiktu atkārtoti saskaņots Rīgas pilsētas Būvvaldē, taču jau šobrīd ir zināms, ka attiecīgās darbības kopējo būvniecības II kārtas darbu izpildes laika grafiku neietekmēs (nepieciešami aptuveni divi mēneši, turklāt īstenojams paralēli citiem būvniecības procesa etapiem). Prognozējams, ka iespējamie izdevumi saistībā ar nepieciešamo darbību veikšanu skiču projekta atkārtotai saskaņošanai varētu būt aptuveni 50 000 *euro.*

Lai atjaunotu darbu pie Padomju okupācijas upuru piemiņas Memoriāla būvprojekta izstrādes, veicamas nepieciešamās darbības līguma noslēgšanai ar skiču projekta izstrādātāju SIA „Taktila”, vienojoties par projekta izstrādes līgumcenu un projekta izstrādes termiņu. Jāvērš uzmanība, ka, tā kā VNĪ un SIA „Taktila” 2008.gada 9.oktobrī noslēgtajā Līgumā Nr. 09-08/201 „Par Padomju okupācijas upuru piemiņas Memoriāla būvprojekta izstrādi” noteiktā līguma summa ir neatbilstoši liela aktuālajām pakalpojuma cenām, tiks veiktas nepieciešamās darbības tirgus situācijai atbilstošas līguma summas noteikšanai.

**4. Priekšlikumi par turpmāko būvniecības darbu īstenošanu.**

Katra būvniecības kārta īstenojama atbilstoši tās aktualizētajam būvniecības darbu izpildes laika grafikam (skatīt 1.un 2.tabulu).

Būvniecības I kārtas pabeigšanas termiņš tika plānots 2015.gada 1.aprīlis taču, ņemot vērā šā ziņojuma 2.nodaļā aprakstīto, projekta īstenošana noteiktā termiņā nav iespējama. Šobrīd tehniskā projekta izstrādes un ekspertīzes termiņš tiek plānots līdz 2014.gada 31.oktobrim un pēc dokumentācijas akceptēšanas tiks uzsākts darbs pie iepirkuma procedūras būvniecības darbiem. Iepirkumu procedūru būvniecības darbiem šobrīd tiek plānots pabeigt līdz 2015.gada oktobrim. Savukārt būvniecības darbus plānots pabeigt līdz 2016.gada 1.oktobrim (skatīt 1.tabulu).

1.tabula

**Detalizēts būvniecības I kārtas darbu izpildes laika grafiks**

|  |  |  |  |  |
| --- | --- | --- | --- | --- |
| Nr. p.k. | Darbība | Uzsākts (gggg.mm.dd.) | Pabeigts (gggg.mm.dd.) | Vidējais mēnešu skaits |
| 1 | Tehniskā projekta izstrāde un ekspertīze | 2014.08.01 | 2014.10.31 | 3 |
| 2 | Iepirkuma procedūra būvniecības darbiem | 2015.03.01 | 2015.09.30 | 7 |
| 3 | Būvniecības darbi | 2015.10.01 | 2016.10.01 | 12 |

Līdz ar to atbilstoši precizētajam būvniecības darbu izpildes laika grafikam, nepieciešami grozījumi Ministru kabineta 2011.gada 8.jūlija rīkojumā Nr.307 „Par finansējuma piešķiršanu Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveides izdevumu segšanai”, lai pagarinātu (aktualizētu) būvniecības I kārtas darbu pabeigšanas termiņu no provizoriski plānotā 2015.gada 1.aprīļa līdz 2016.gada 1.oktobrim un precizētu Finanšu ministrijas budžetā paredzēto finansējuma sadalījumu pa gadiem ilgtermiņa saistības ar būvniecību saistīto kapitālieguldījumu izdevumu segšanai VNĪ.

Būvniecības II kārtas termiņš, kā tas paredzēts Ministru kabineta 2011.gada 8.jūlija rīkojuma Nr.307 „Par finansējuma piešķiršanu Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveides izdevumu segšanai” 3.2.2.apakšpunktā, plānots 2017.gada 1.jūlijs.

Pieņemot, ka skiču projekta atkārtota saskaņošana varētu tikt pabeigta 2014.gada septembra beigās, tehniskā projekta izstrādi, ekspertīzi un tā akceptēšanu Rīgas pilsētas būvvaldē varētu plānot līdz 2015.gada maijam. Pirms tam nepieciešams pabeigt iepirkuma procedūru par tehniskā projekta izstrādi. Līdz ar to, ja būvniecības II kārtas būvdarbus varētu uzsākt 2016.gada janvārī, Ministru kabineta 2011.gada 8.jūlija rīkojumā Nr.307 „Par finansējuma piešķiršanu Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveides izdevumu segšanai”, norādītais būvniecības II kārtas darbu pabeigšanas termiņš līdz 2017.gada 1.jūlijam, tiks ievērots (skatīt 2.tabulu). Jāvērš uzmanība, ka būvniecības darbu laika grafika izstrādē ievērots arī nosacījums, ka nebūtu vēlams uzsākt būvdarbus pirms Valsts prezidenta darba telpas tiek pārvietotas no Melngalvja nama uz Rīgas pils telpām.

2.tabula

**Detalizēts būvniecības II kārtas darbu izpildes laika grafiks**

|  |  |  |  |  |
| --- | --- | --- | --- | --- |
| Nr. p.k. | Darbība | Uzsākts (gggg.mm.dd.) | Pabeigts (gggg.mm.dd.) | Vidējais mēnešu skaits |
| 1 | Iepirkumu procedūra tehniskā projekta izstrādei | 2014.08.01 | 2014.09.30 | 2 |
| 2 | Tehniskā projekta izstrāde un ekspertīze | 2014.10.01 | 2015.04.30 | 7 |
| 3 | Iepirkuma procedūra būvniecības darbiem | 2015.05.01 | 2015.12.31 | 8 |
| 4 | Būvniecības darbi | 2016.01.01 | 2017.07.01 | 18 |

Ņemot vērā, ka saskaņā ar precizētiem būvniecības darbu izpildes laika grafikiem (skatīt 1.un 2.tabulu) būvdarbus abām būvniecības kārtām plānots uzsākt gandrīz vienlaikus, tiek apsvērta iespēja abu būvniecības kārtu būvdarbu veikšanai organizēt vienu iepirkuma procedūru. Abu kārtu būvniecības darbu īstenošana vienlaikus dotu iespēju sinhroni plānot abu projekta kārtu būvniecības darbus un ietaupīt finanšu līdzekļus būvniecības procesa vadībā.

Padomju okupācijas upuru piemiņas memoriālu plānots būvēt uz Rīgas pilsētas pašvaldībai piederošās zemes vienības (nekustamā īpašuma kadastra Nr.0100 001 0108) daļas (zemes vienības daļas kadastra apzīmējums 0100 001 0108 8004) (daļēji atradīsies arī uz valstij Finanšu ministrijas personā piederošās zemes vienības (nekustamā īpašuma kadastra numurs 0100 001 0095)). Saskaņā ar Būvniecības likuma 3.panta pirmo daļu zemes vienības drīkst apbūvēt, ja, noslēdzot līgumu, apbūve ir saskaņota ar zemes vienības īpašnieku (ja apbūvi neveic zemes gabala īpašnieks). Tā kā Rīgas dome 2009.gada 12.maijā pieņēma lēmumu Nr.5127 (prot.Nr.126, 49.§) „Par Rīgas pilsētas pašvaldībai piederoša zemesgabala Rīgā, Grēcinieku ielā, 11.novembra krastmalā, Kaļķu ielā, daļas (kadastra apzīmējums 0100 001 0108 8004) nodošanu patapinājumā”, ar ko nolemts nodot patapinājumā valstij Finanšu ministrijas personā Padomju okupācijas upuru piemiņas memoriāla būvniecības procesa realizācijai līdz memoriāla nodošanai ekspluatācijā Rīgas pilsētas pašvaldībai piederošās zemes vienības (kadastra Nr.0100 001 0108) daļu ar plānoto platību 690 m², atsākot būvprojekta izstrādi nepieciešams turpināt sarunas ar Rīgas domi par patapinājuma līguma nosacījumiem.

Tāpat jau būvniecības darbu izpildes laikā nepieciešams uzsākt sarunas par vienošanās noslēgšanu ar Rīgas domi par Padomju okupācijas upuru piemiņas memoriāla apsaimniekošanu pēc tā nodošanas ekspluatācijā, ņemot vērā, ka saskaņā ar starp Aizsardzības ministriju, Kultūras ministriju, VNĪ un Rīgas pilsētas pašvaldību 2008.gada 20.jūnijā noslēgtā Līguma par Padomju okupācijas upuru piemiņas memoriāla Rīgā, Latviešu strēlnieku laukumā 1, projektēšanas un būvniecības darbiem nosacījumiem Rīgas dome cita starpā ir apņēmusies pēc memoriāla nodošanas ekspluatācijā pieņemt to Rīgas domes apsaimniekošanā, sastādot atsevišķu vienošanos starp Rīgas domi un VNĪ.

Šobrīd nav iespējams prognozēt Rīgas domes izvirzītos vienošanās nosacījumus par zemes vienības patapinājumu, kā arī Padomju okupācijas upuru piemiņas memoriāla apsaimniekošanu, līdz ar to nav zināms, vai un kādā apmērā būs nepieciešams papildu finansējums līgumsaistību izpildei, līdz ar to, iespējams, būs nepieciešams risināt jautājumu par papildu finansējuma piešķiršanu.

Detalizēta informācija par būvniecības abu kārtu precizētajiem provizoriskajiem kapitālieguldījumiem un precizētie provizoriskie nomas maksas aprēķini atspoguļoti šā informatīvā ziņojuma Pielikumā.

Saskaņojot Okupācijas muzeja ēkas rekonstrukcijas un piebūves skiču projektu un Padomju okupācijas upuru piemiņas memoriāla skiču projektu Rīgas dome (Rīgas pašvaldības kapitālsabiedrība SIA „Rīgas ūdens**”**) ir norādījusi uz problēmām, kas saistītas ar lietus ūdens novadīšanu no objektiem.  SIA „Rīgas ūdens” savos tehniskajos noteikumos Nr. T 1-7.9/853, kuri 19.09.2012. izsniegti objektu projektēšanai ir norādījusi, ka lietus ūdens novadīšana pilsētas sadzīves kanalizācijas tīklā ir kategoriski aizliegta. Ņemot vērā, ka Vecrīgā, attiecīgajā rajonā pilsētas lietus ūdens kanalizācijas kolektors ir pārslogots, tad pastāv nepieciešamība meklēt risinājumu lietus ūdens un drenāžas ūdeņu novadīšanai. Tā varētu būt autonoma lietus ūdens novadīšanas kolektora izbūve, novadot lietus ūdeņus uz Daugavu, vai esošās sistēmas rekonstrukcija. Autonomā sistēma lietus ūdens novadīšanas sistēma izbūvējama Rīgas pilsētas pašvaldībai piederošā nekustamā īpašumā Latviešu Strēlnieku laukumā un 11. Novembra krastmalā. Būvniecības I un II kārtas skiču projektos SIA „Rīgas ūdens” saskaņojis lietus ūdens novadīšanas sistēmu, paredzot tās pieslēgumu pilsētas kanalizācijas sistēmai, kā pagaidu variantu, atzīmējot, ka nākotnē nepieciešams risināt jautājumu par lietus ūdens novadīšanas sistēmas izbūvi, tos novadot Daugavā. Jāatzīmē, ka ar Rīgas domes 2010.gada 13.aprīļa lēmumu Nr.1246 ir apstiprināts Latviešu strēlnieku laukuma teritorijas detālplānojums, pamatojoties uz kuru Rīgas dome ir paredzējusi veikt tās īpašumā esošās teritorijas Latviešu Strēlnieku laukumā attīstību - teritorijas labiekārtojumu, pazemes autostāvvietas ierīkošanu, kā arī visu teritorijā esošo komunikāciju tīklu sakārtošanu, tajā skaitā risinās jautājumu par lietus ūdens novadīšanas sistēmas izveidi no Rīgas pilsētas pašvaldībai piederošā īpašuma. Kad un kādā apjomā attīstības projekts tiks īstenots, šobrīd nav zināms. Ņemot vērā minēto, pastāv risks, ka Rīgas pilsētas pašvaldība līdz Okupācijas muzeja ēkas rekonstrukcijas un piebūves (Nākotnes nama)  un Padomju okupācijas upuru piemiņas memoriāla būvniecības pabeigšanai nebūs realizējusi lietus ūdens un drenāžas ūdeņu novadīšanas autonomās sistēmas ar ūdeņu izplūdi Daugavā izbūvi, līdz ar to tehnisko projektu saskaņošanas laikā vai pie objektu nodošanas ekspluatācijā var rasties nepieciešamība papildus risināt lietus ūdens novadīšanas jautājumu, tai skaitā ar risinājumu saistītos finansiālos aspektus.

Ņemot vērā minēto, ir nepieciešams izstrādāt grozījumus Ministru kabineta 2011.gada 8.jūlija rīkojumā Nr.307 „Par finansējuma piešķiršanu Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveides izdevumu segšanai”, precizējot būvniecības I kārtas pabeigšanas termiņu, nepieciešamo finansējumu nekustamā īpašuma uzturēšanas izdevumu segšanai un ar būvniecību saistīto kapitālieguldījumu izdevumu segšanai.

Finanšu ministra vietā –

iekšlietu ministrs R.Kozlovskis

31.07.2014. 11:19

2909

S.Lūse

67024904, [Santa.Luse@vni.lv](mailto:Santa.Luse@vni.lv)